CELEX: 62015CN0129
Language: sk
Date: 2015-03-16 00:00:00
Title: Vec C-129/15: Návrh na začatie prejudiciálneho konania, ktorý podal Administrativen săd Sofia-grad (Bulharsko) 16. marca 2015 – H. M./Agencija za daržavna finansova inspekcija (ADFI)

26.5.2015   
            
            
               SK
            
            
               Úradný vestník Európskej únie
            
            
               C 171/22
            
         Návrh na začatie prejudiciálneho konania, ktorý podal Administrativen săd Sofia-grad (Bulharsko) 16. marca 2015 – H. M./Agencija za daržavna finansova inspekcija (ADFI)
   (Vec C-129/15)
   (2015/C 171/27)
   Jazyk konania: bulharčina
   
      Vnútroštátny súd, ktorý podal návrh na začatie prejudiciálneho konania
   
   Administrativen săd Sofia-grad
   
      Účastníci konania pred vnútroštátnym súdom
   
   
      Navrhovateľ kasačného opravného prostriedku: H. M.
   
      Odporca v konaní o kasačnom opravnom prostriedku: Agencija za daržavna finansova inspekcija (ADFI)
   
      Prejudiciálne otázky
   
   
               1.
            
            
               Má sa článok 1 ods. 9 smernice 2004/18/ES (1) chápať v tom zmysle, že inštitúcia/obchodná spoločnosť predstavuje „inštitúciu, ktorá sa spravuje verejným právom“ len preto, že 30 % jej príjmov z činnosti v predchádzajúcom roku pochádza z lekárskych výkonov, ktoré zaplatila Nacionalna zdravnoosiguritelna kasa (Národná zdravotná poisťovňa) a ktoré boli poskytnuté za podmienok skutočnej hospodárskej súťaže s inými zdravotníckymi zariadeniami?
            
         
               2.
            
            
               Má sa článok 1 ods. 9 smernice 2004/18 chápať v tom zmysle, že poskytovanie zdravotníckych služieb v podmienkach skutočnej konkurencie súkromnými obchodnými spoločnosťami, ktoré boli založené s cieľom dosahovať zisk, možno považovať za „plnenie potrieb vo verejnom záujme“?
            
         
               3.
            
            
               Má sa článok 1 ods. 9 smernice 2004/18 vykladať v tom zmysle, že mu odporuje § 1 bod 21 Dopalnitelni razporedbi (dodatočné ustanovenia) k Zakon za obštestvenite porački (zákon o verejnom obstarávaní), podľa ktorého na klasifikovanie inštitúcie ako inštitúcie, ktorá sa spravuje verejným právom, postačuje, keď je splnená jedna z podmienok, ktorá zodpovedá kumulatívnym požiadavkám stanoveným v smernici?
            
         
      (1)  Smernica Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby, Ú. v. EÚ L 134, s. 114; Mim. vyd. 06/007 s. 132.